ดันปล่อยกู้แฟกเตอริ่ง
ธพว.ทุ่ม 4,000 ล้าน ให้กู้แฟกเตอริ่งคู่ค้าที่เป็นหน่วยงานราชการ หน่วยงานของรัฐ กู้สูงสุด 15 ล้าน/ราย
31 ส.ค. 2559

ธพว.ทุ่ม 4,000 ล้าน ให้กู้แฟกเตอริ่งคู่ค้าที่เป็นหน่วยงานราชการ หน่วยงานของรัฐ กู้สูงสุด 15 ล้าน/ราย
นายมงคล ลีลาธรรม กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือเอสเอ็มอีแบงก์ เปิดเผยว่า ธนาคารได้เปิดตัวโครงการเบิกจ่ายแฟกเตอริ่งทั่วไทยในวันเดียว เพื่อช่วยเหลือผู้ประกอบการในการเข้าถึงแหล่งเงินทุนของธนาคารที่สะดวกรวดเร็วในอัตราดอกเบี้ยต่ำเพียง 3.99% ต่อปี คิดดอกเบี้ยตามระยะเวลาที่ตั๋วครบกำหนด โดยธนาคารได้เตรียมวงเงินสำหรับโครงการนี้ไว้ที่ 4,000 ล้านบาท เฉพาะการรับซื้อลูกหนี้การค้าภายในวันที่ 31 ธ.ค.นี้เท่านั้น
ทั้งนี้ โครงการเบิกจ่ายแฟกเตอริ่งทั่วไทยในวันเดียว ธนาคารจะช่วยเสริมสภาพคล่องคู่ค้าที่เป็นหน่วยงานราชการ หน่วยงานของรัฐ รัฐวิสาหกิจ มหาวิทยาลัยของรัฐ ราชการส่วนท้องถิ่น องค์การมหาชน หรือบริษัทที่จดทะเบียนอยู่ในตลาดหลักทรัพย์ ตามดัชนีราคา Set100 Index
สำหรับวงเงินดังกล่าวจะรับซื้อเครดิตการค้านาน 120 วัน และรับซื้อสูงสุดถึง 90% ของมูลหนี้ทางการค้า โดยวงเงินสินเชื่อต่อรายไม่เกิน 15 ล้านบาท และในปี 2560 อัตราดอกเบี้ยจะปรับขึ้นเงิน 4.99% ต่อปี
“โครงการแฟกเตอริ่งทั่วไทยในวันเดียวนี้เป็นผลิตภัณฑ์ที่ธนาคารจัดทำเอง ไม่ได้ขอชดเชยจากกระทรวงการคลัง เนื่องจากตลอดปีที่ผ่านมาธนาคารมีผลประกอบการดี จึงถือเป็นการนำกำไรส่วนหนึ่งคืนกลับให้ผู้ประกอบการ ซึ่งจะเป็นเครื่องมือทางการเงินในการกระตุ้นเศรษฐกิจของรัฐบาลและเป็นการเร่งรัดการเบิกจ่ายตามงบประมาณของหน่วยงานราชการ รัฐวิสาหกิจในช่วงปลายปีนี้ ซึ่งธนาคารพร้อมสนับสนุนผู้ประกอบการเอสเอ็มอีให้มีเงินไปต่อยอดเสริมสภาพคล่องธุรกิจต่อไป” นายมงคล กล่าว